Patienter på regionens hospitaler og i psykiatrien fik fra i dag større mulighed for at få besøg af pårørende. Ifølge Sundhedsstyrelsen er det forsvarligt at åbne lidt mere for besøgende på landets hospitaler. Og en af de pårørende, som benyttede sig af muligheden for besøg på sygehuset, var Anja Andersen, hvis mand, Herluf Andersen, i otte dage har været indlagt på Aalborg Universitetshospital. Og hustruen er glad for, at det nu er muligt at besøge sin mand. - Man kunne ikke følge med i noget. Han har været til flere scanninger, og man kan jo ikke være bekendt altid at ringe, for de har jo travlt, siger Anja Andersen. Skaber betingelserne for besøg Hospitalerne har i dag åbnet for, at op til to pårørende kan få lov til at besøge patienter på hospitalet. Lægefagligdirektør på Aalborg Universitetshospital, Michael Braüner Schmidt, forklarer, at kun få patienter, der er indlagt på hospitalet, kan komme med udenfor. - Derfor skaber vi betingelser for, at man kan mødes med pårørende inde på sengestuen, siger Michael Braüner Schmidt. Den nordjyske regionsrådsformand, Ulla Astman, siger, at mange patienter kan føle det utrygt at være indlagt og også en smule kedeligt i det lange løb. - Derfor er vi glade for, at vi nu kan åbne mere op, siger Ulla Astman. Hun glæder sig også over, at der bliver åbnet op i psykiatrien. - Det er ofte lange indlæggelser, så det er vigtigt, at de nu kan mødes ansigt til ansigt og ikke gennem en telefonskærm, siger Ulla Astman. Også besøg udendørs Pårørende og patienter får også mulighed for at mødes på hospitalernes udendørsarealer. Det glæder Erna Sørensen, der har en mand, der har været til flere tjek ved Sygehus Syd. -  Det har da været lidt sværere, når man bare smider dem ved hovedindgangen, og så tager man hjem. Nu var vi til tjek, og der kom jeg med ind hos lægen, siger Erna Sørensen. Det er Sundhedsstyrelsen, der har besluttet, at flere kan besøge indlagte familiemedlemmer og venner, men retningslinjerne for besøgene er stadig ikke helt på plads. -  Vi fik retningslinjerne i går, og lige nu sidder folk og arbejder med at oversætte de retningslinjer, vi har fået. Jeg kan ikke lige sige, hvor lang tid det tager, men vi arbejder benhårdt på, at det sker hurtigt, siger Michael Braüner Schmidt.
Hospitalerne og psykiatrien har lempet for mulighederne for, at patienterne kan få besøg.